Ший мохк бита кхыча мехка ваха дIавахача сагах кхеташ вацар из, цу хьаькъе ший тайпара дар къоаночун кIоарга хьаькъал: «Ший мохк а бита кхыча мехка дIа а ваха ваха мишта хов саг. Сона-м могаргдацар се ваь сай мохк бита. Укхазара дIаваха велча а, малагIа бахьан даьккха мишта гIоргвар со дIа. Ший мохк ца безачоа-м бахьанаш дукха корадергда цигара ваха, бакъда, ший даи-нанеи хьогаш лийна боча мохк безаш вале, ший даймехка хьаьнача лаьтта ваха бахьанаш морхIах корадергда сага. Оалхазара а беза ший мохк, оал вай. Даьра беза. Укхаза шийла йоландаь шоаш цох кIалдусаргдоацаш, лергдоацаш кхычахьа йIаьйхагIа йолча мехка дIадолхе а бIаьсти яьлча юхадахканза Iац уж. Шоаш дIадахача мел хоза яле а, мел гаьна хала шоай бе беза никъ бале а, цIадахканца Iац оалхазараш. ХIаьта хаькъале волча сага эхь да ший мохк а бита йорт етташ лелар. МоллагIа кхычахьа ше хьадеш дола дика ший мехка де мегаций сага? ДIа-хьа ца вахача а, рузкъ ца лахача а, Iилма ца Iомадича а валац, бакъда мел вай тIехьа адарах вайна ца дегIа рузкъ а кхоачаргдац вайга. Цудухьа воай мохк дукха а безаш, хIара ги Iобиллал йола моттиг лора а еш, цун доал а деш даха хьажа деза вай укх хьаьнача лаьтта. Кхычахьа кхы а дуккха лаьтташ долаше Дала вайна ер мохк беннаб», — йоах воккхача сага.